  Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова 3-тӥ оштолэзе Ижкарысь вир басьтонъя элькун станциын егитъёслэн «Донорская весна» акцизы ортчиз. Ужрадэ 68 егитъёс лыктӥзы, соос пӧлысь 19 мурт вирзэ нырысьсэ сётӥз. Со сярысь элькунысь тазалыкез утёнъя министерстволэн пресс-службаез ивортӥз. « Туэ вир сётыны ми ӧтимы 18-35 аресъем муртъёсты, малы ке шуоно милемлы тужгес но егит вир но солэн ёзлюкетъёсыз кулэ. Та акцилы луыса 42 литрлэсь трос люкамы, со 20-лэсь трос адямиез утьыны юрттоз » Екатерина Васильева, Ижкарысь вир басьтонъя элькун станциысь валтӥсь эмчи Удмуртиын котькуд ар 16 сюрс котыр адями вирзэ сётэ, тросэз со процедураез араз 2-3 пол ортчо. Озьы ке но, вирен банк ялан выльдӥськыны кулэ, соин доноръёсты станциын котькуд нунал возьмало. « Акцимы быдэсъяськыны кутскем дырысен сюрс литрлэсь трос вир бичамын вал, трос адямилэн улонэз утемын. Соос, кин милемын ӵош кутскиз, кадровой доноръёс луизы, али станциын ужасьёслэн нырысетӥ ӧтемзыя вуо, вирзэс но солэсь компонентъёссэ сёто » Ольга Лихачёва, «Донорская весна» акциез радъясь Вуоноез акция – «Донорская осень» – 2023-тӥ арын куарусёнэ ортчоз. « Ми юри кык акция ортчытӥськомы: «Донорская весна» но «Донорская осень», малы ке шуоно одӥг пол вир сётыса, тон донор уд луиськы на. Ӝыны ар ортчыса, станцие выльысь лыктыны кулэ, со дыр ӵоже вир но солэн компонентъёсыз карантинэз ортчо. Соку валамон луэ, яра-а сое адямиослы переливать карыны яке уг » Ольга Лихачёва, «Донорская весна» акциез радъясь Вир басьтон станциын (Воткинское шоссе урам, 79) вир сётыны котькуд нунал 8 часысен 12 часозь луэ, со понна Госуслуги портал пыр яке 47-77-44, 8-951-213-21-41 телефон номеръёсъя жингыртыса гожтӥськыса. Донор луыны быгато 18 аресысен кунмуртъёс.  Тодэ вайытом, 2022-тӥ арын «Донорская весна» акци улсын 40-лэсь трос литр вир люказы. Тегъёс: Тазалык доноръёс Удмуртия  